امریکہ: دو سال کے دوران پیش آںے والے فائرنگ کے واقعات 
پچھلے دو سالوں میں امریکہ میں ہونے والے فائرنگ کے چند خونریز واقعات۔ ​​
یکم اکتوبر 2017 کو لاس ویگاس میں 64 سالہ سٹیون پیڈک نے ایک ہوٹل کی اوپر والی منزل سے گولیاں چلا کر نیچے کھڑے 58 افراد کو ہلاک اور 850 سے زیادہ کو زخمی کر دیا تھا۔ اس سے پہلے کے پولیس اسے پکڑ پاتی سٹیون نے اپنی جان بھی لے لی۔ لاس ویگاس دنیا بھر میں تفریح کے لیے جانا جاتا ہے۔ ویب ڈیسک — تازہ ترین واقعات ہفتے اور اتوار کو رونما ہوئے جن میں امریکی ریاستوں ٹیکساس اور اوہائیو میں 29 افراد ہلاک جبکہ متعدد زخمی ہو گئے تھے۔ ذیل میں گزشتہ دو سالوں کے دوران پیش آنے والے فائرنگ کے واقعات کا احوال بتایا جا رہا ہے۔ امریکہ کی ریاست ورجینیا میں ایک سرکاری عمارت میں ہونے والی فائرنگ کے نتیجے میں 12 افراد ہلاک اور چار زخمی ہو گئے تھے۔ حملہ آور کو ڈی وائن کریڈوک کے نام سے شناخت کیا گیا ہے، جو بلدیہ کا ایک سابق ملازم تھا۔ حملہ آور نے ورجینیا بیچ نامی شہر کی بلدیہ کے دفتر میں ملازمین پر اندھا دھند فائرنگ کر دی۔ جوابی فائرنگ میں حملہ آور مارا گیا۔ امریکی ریاست الینوائے کے شہر ارورا کے ایک صنعتی گودام میں ایک مسلح شخص نے اچانک اپنے ساتھیوں پر فائرنگ کر دی۔ جس کے نتیجے میں پانچ افراد ہلاک جبکہ قانون نافذ کرنے والے اداروں کے پانچ اہل کار زخمی ہوئے۔ فائرنگ کے تبادلے میں حملہ آور بھی مارا گیا۔ مسلح شخص 45 برس کا گیری مارٹن تھا جو اس صنعتی کمپلیکس کا ہی ایک ملازم تھا۔ ریاست کیلی فورنیا کے علاقے تھاؤزینڈ اوکس کے ایک بار میں آئن ڈیوڈ لونگ نامی شخص نے فائرنگ کر کے 12 افراد کو قتل کر دیا۔ حملہ آور سابق فوجی اور 2010، 2011 کے درمیان افغانستان میں تعینات بھی رہا تھا۔ بعدازاں اس نے خود کو گولی مار کر زندگی کا خاتمہ کر لیا تھا۔ پنسلوینیا کے شہر پٹس برگ میں ہونے والی یہودیوں کی مذہبی تقریب کے دوران حملہ آور رابرٹ بوورز کی فائرنگ سے 11 افراد ہلاک اور متعدد زخمی ہو گئے تھے۔ اس حملے کو امریکی تاریخ میں یہودیوں پر ہونے والے بڑے حملوں میں سے ایک قرار دیا گیا تھا۔ امریکہ کی ریاست میری لینڈ کے ایک اخبار کے دفتر پر مسلح شخص کی فائرنگ سے پانچ افراد ہلاک ہو گئے تھے۔ پولیس نے اسے سوچی سمجھی کارروائی قرار دیا تھا۔ اخبار 'دی کیپٹل گزٹ' کے دفتر پر ہونے والی فائرنگ سے قبل عملے کو دھمکیاں بھی موصول ہوئی تھیں۔ امریکی ریاست ٹیکساس کے ایک سکول میں ایک طالب علم کی فائرنگ سے 10 افراد ہلاک ہو گئے تھے۔ ہلاک شدگان میں ایک پاکستانی طالبہ بھی شامل تھی۔ سبیکا شیخ نامی پاکستانی طالبہ سانٹا فی ٹیکساس کے سکول میں ایکسچ چینج پروگرام کے تحت تعلیم حاصل کر رہی تھیں۔ اس پروگرام کے ذریعے امریکہ بھر کے تعلیمی اداروں میں ہر سال تقریباً ایک سو پاکستانی طالب علموں کو پڑھنے کے مواقع فراہم کیے جاتے ہیں۔ امریکہ کی ریاست فلوریڈا کے شہر پارک لینڈ کے اسکول میں ہونے والی فائرنگ کے نتیجے میں 17 افراد ہلاک ہو گئے تھے۔ حملہ آور نکولس کروز نے فائرنگ سے قبل اسکول کا فائر الارم بجایا جس سے افراتفری پھیل گئی۔ عینی شاہدین کے مطابق حملہ آور کے پاس جدید رائفل اور متعدد میگزین موجود تھے۔ بعدازاں پولیس نے حملہ آور کو گرفتار کر لیا۔ ٹیکساس کے گرجا گھر میں جاری تقریب کے دوران ایک مسلح شخص نے اندھا دھند فائرنگ کر دی جس کے نتیجہ میں 26 افراد ہلاک ہو گئے تھے۔ حملہ آور ڈیون پیٹرک کیلی کو امریکی ایئر فورس نے کئی سال قبل ملازمت سے برطرف کر دیا تھا۔ یکم اکتوبر 2017 کو لاس ویگاس میں 64 سالہ سٹیون پیڈک نے ایک ہوٹل کی اوپر والی منزل سے گولیاں چلا کر نیچے کھڑے 58 افراد کو ہلاک اور 850 سے زیادہ کو زخمی کر دیا تھا۔ اس سے پہلے کے پولیس اسے پکڑ پاتی سٹیون نے اپنی جان بھی لے لی۔ لاس ویگاس دنیا بھر میں تفریح کے لیے جانا جاتا ہے۔